Da 37. Psalm.
Di Eahbshaft Funn Di Gottlohsa Un Di Gettlicha
En Psalm fumm Dawfit.
1 Sei nett zannich veyyich dee vo evil doon,
un sei nett fagunnish ivvah selli es letz doon.
2 Fa si doon glei uf-drikla vi graws,
vi en greenah shtokk doon si kshvind favelka.
3 Du dei fadrauwa in da Hah un du goot,
no kansht im land voona un brauchsht dich nett feicha.
4 Du dei falanga in da Hah,
no gebt eah diah vass dei hatz havva vill.
5 Gebb dei vayk ivvah zumm Hah,
drau eem, un eah zayld's du.
6 Eah macht dei gerechtichkeit sheina vi en licht,
un dei gericht vi di middawk sunn.
7 Sei shtill fannich em Hah, un voaht geduldich uf een.
Sei nett bekimmaht vann's goot gayt mitt leit,
adda mitt selli es iahra evili sacha ausdrawwa.
8 Sei nett bays; dray vekk funn deim zann,
sei nett bekimmaht, veil's dich yusht zumm evila fiaht.
9 Fa di gottlohsa vadda abkshnidda,
avvah selli es voahra uf da Hah,
zayla's land eahva.
10 Noch en glenni zeit, un di gottlohsa sinn nimmi do,
even vann du guksht fa si, kenna si nimmi kfunna sei.
11 Di daymeedicha zayla's land eahva,
un zayla sich froiya mitt en grohsah fridda.
12 Di gottlohsa shaffa geyyich di gerechta,
un beisa iahra zay zammah geyyich si.
13 Avvah da Hah lacht ivvah di gottlohsa,
veil eah saynd es iahra dawk am kumma is.
14 Di gottlohsa zeeya's shvatt raus,
un zeeya da bow zrikk,
fa di oahma un aylendichi nunnah bringa,
un selli shlachta es ufrichtich lawfa.
15 Avvah iahra shvadda shtecha deich iahra aykni hatza,
un iahra bows zayla fabrocha gay.
16 Es bissel es di gerechti henn,
is bessah es es feel es di gottlohsa henn.
17 Di eahm funn di gottlohsa vadda fabrocha,
avvah da Hah haybt di gerechta uf.
18 Da Hah vayst veyyich di dawwa funn di unshuldicha,
un iahra eahbshaft bleibt fa'immah.
19 In shlechti zeida braucha si sich nett shemma,
an di dawwa funn hungahs-noht henn si blendi.
20 Avvah di gottlohsa zayla umkumma:
Di feinda fumm Hah zayla sei vi shayni vayt-feldah,
si zayla fagay—vi shmohk zayla si fagay.
21 Da gottlohs laynd un betzawld nett zrikk,
avvah da gerecht is goot-maynich un gebt geahn.
22 Selli es ksaykend sinn bei eem, eahva's land,
avvah selli es faflucht sinn bei Gott, vadda abkshnidda.
23 En goodah mann sei shritt sinn grawt kalda beim Hah,
un sei vayk is eem kfellich.
24 Vann eah shtolbaht, dutt eah nett falla,
fa da Hah haybt sei hand.
25 Ich voah moll yung, un nau binn ich ald,
avvah ich habb di gerechta nee nett ksenna falossa sei,
adda iahra kinnah am broht bedla.
26 Si sinn immah goot-maynich un layna geahn,
un iahra kinnah sinn ksaykend.
27 Dray fumm evila un du goot,
no zaylsht du immah im land voona.
28 Da Hah leebt sell vass recht is,
un falost nett sei shtandhaftichi.
Si vadda aus di kfoah kalda fa'immah,
avvah di nohch-kummashaft funn di gottlohsa vadda abkshnidda.
29 Di gerechta zayla's land eahva,
un drinn voona fa'immah.
30 'S maul fumm gerechta mann shvetzt veisheit,
un sei zung sawkt vass recht is;
31 es ksetz funn sei Gott is in seim hatz,
un sei fees doon nett shlibba.
32 Da gottlohs mann voaht un vatsht fa da gerecht mann,
un broviaht een umbringa.
33 Avvah da Hah lost een nett im gottlohsa sei hand sei,
un lost een nett shuldich sei vann eah gricht is.
34 Voaht uf da Hah,
un hald dich uf seim vayk.
No haybt eah dich uf fa's land eahva.
Vann di gottlohsa abkshnidda vadda,
zaylsht du's sayna.
35 Ich habb en gottlohsah mann ksenna es leit nunnah drett,
un es sich grohs un brayt gmacht hott vi en greenah bohm,
36 ich binn viddah fabei kumma, un eah voah nimmi gvest;
ich habb nohch kfrohkt, avvah eah hott nimmi kfunna sei kenna.
37 Nemm acht fumm unshuldicha mann,
un vatsh sellah es eahlich is.
Fa da mann mitt fridda zayld nohch-kummashaft havva.
38 Avvah di ivvah-dreddah zayla awl umkumma,
un di gottlohsa iahra nohch-kummashaft vatt abkshnidda.
39 Di saylichkeit funn di gerechta kumd fumm Hah,
eah is iahra grefta an di zeit funn druvvel.
40 Da Hah helft eena un macht si frei;
eah hald si aus di kfoah funn di gottlohsa,
veil si sich falossa uf een.