Es 34. Gabiddel.
1 Da Elihu hott ohkalda un ksawt,
2 “Heichet mei vadda ab, diah mennah mitt veisheit,
heichet mich ab, diah mennah es alles visset.
3 Fa's oah broviaht vadda aus,
so vi di zung ess-sach broviaht.
4 Losset uns selvaht ausmacha vass recht is,
losset uns mitt-nannah lanna vass goot is.
5 Da Hiob sawkt, ‘Ich binn gerecht,
avvah Gott hott mei recht vekk gnumma.
6 Even vann ich recht binn,
doch binn ich fanumma fa am leeya sei;
even vann ich unshuldich binn,
doch binn ich zumm doht vay gedu.’
7 Vass fa mann is vi da Hiob,
deah es fashpott vatt un eah drinkt's vi vassah?
8 Eah hald sich uf mitt evil-shaffah,
un lawft mitt gottlohsi leit.
9 Fa eah sawkt, ‘Es helft em mensh nix
vann eah broviaht kfellich sei zu Gott.’
10 So heichet mich ab, diah mennah es alles fashtaynd,
Gott dayt selayva nett droh denka fa evil du,
adda da Awlmechtich fa letz du.
11 Eah betzawld da mensh fa sell es eah fadeend hott,
un bringd uf een vass zu eem heaht.
12 Unni zveifla, Gott dayt selayva nett letz du,
da Awlmechtich beekt nee nett vass recht is.
13 Veah hott eem graft gevva ivvah di eaht?
Veah hott een ivvah di gans veld gedu?
14 Vann eah so du vett,
un dayt sei Geisht un ohften vekk nemma,
15 dann dayt awl flaysh mitt-nannah fagay,
un da mensh dayt zrikk zu shtawb drayya.
16 Vann du fashtand hosht, dann heah dess,
heich ab vass ich zu sawwa habb.
17 Kann sellah es hast vass recht is, roola?
Fadamsht du sellah es gerecht un mechtich is?
18 Is dess nett sellah es zumm kaynich sawkt, ‘Du bisht nix veaht,’
un zu di feddahshta, ‘Diah gottlohsi,’
19 deah es nett ayseidich is zu evvahshti,
un es nett unnahshidlich is zu di reicha ivvah di oahma?
Sinn si nett awl di eahvet funn sei hend?
20 Leit shteahva bletzlich; in di mitt funn di nacht
vadda si kshiddeld un shteahva,
di mechtichi vadda vekk gnumma unni deich mensha hend.
21 Sei awwa sinn uf di vayya funn mensha;
eah saynd alli shritt es si macha.
22 Es is kenn dunklah blatz adda shadda,
vo evil-shaffah sich fashtekla kenna.
23 Gott brauch di mensha nett veidah ausbroviahra,
fa si richta fannich sich selvaht.
24 Gott bringd di mechticha um unni si unnah-sucha,
un setzt anri uf in iahra blatz.
25 Veil eah iahra verka alles vayst,
dann shtatzt eah si deich di nacht,
so es si gans nunnah gedredda vadda.
26 Eah shtrohft si fa iahra gottlohs layva,
vo alli-ebbah's sayna kann,
27 veil si vekk gedrayt sinn funn eem nohch gay,
un henn awl sei vayya fa'acht.
28 Deich si henn di oahma missa zu eem roofa fa hilf,
un eah hott selli keaht es in noht voahra.
29 Avvah vann eah shtill bleibt, veah kann een fadamma?
Vann eah sei ksicht fashtekkeld, veah kann een sayna?
Doch is eah ivvah da mensh un ivvah di heida,
30 so es gottlohsi mennah nett ivvah-nemma,
un en fall shtella fa di leit.
31 Hott ebbah zu Gott ksawt,
‘Ich binn shuldich, ich zayl nimmi letz du?
32 Lann mich vass ich nett sayna kann;
vann ich letz gedu habb, dann zayl ich's nimmi du.’
33 Siddah es du nunnah draysht vass Gott dutt,
denksht du Gott sett nett so ebbah shtrohfa?
'Sis uf zu diah, nett zu miah,
so sawk miah vass du vaysht.
34 Fashtendichi leit sawwa zu miah,
un en mann mitt veisheit es mich heaht, sawkt,
35 ‘Da Hiob shvetzt unni sacha fashtay,
sei vadda sinn unni veisheit.’
36 Ich vott da Hiob veah ausbroviaht biss an's end,
veil eah andvat gebt vi gottlohsi mennah.
37 Zu sei sinda dutt eah sich noch shteibahra;
eah macht shpott unnich uns,
un sawkt feel vadda geyyich Gott.”