Es 6. Gabiddel.
Jerusalem Umringd Bei Feinda
1 “Shpringet aus di kfoah, diah kinnah funn Benjamin!
Shpringet aus Jerusalem!
Blohset's blohs-hann in Thekoa,
un doond en sign uf in Beth-Cherem!
Fa evil kumd aus di natt,
un veesht fadauves.
2 Di shay un fei dochtah funn Zion
zayl ich abshneida.
3 Kaynicha un iahra greeks-gnechta kumma geyyich see
vi shohf-heedah un iahra shohf.
Si doon iahra tents uf um see rumm,
yaydahs funn eena an seim ayknah blatz.
4 Rishtet eich fa geyyich see fechta,
vella nuff gay am middawk!
Avvah nay, 'sis am ohvet vadda,
di shadda sinn am lang vadda.
5 So kummet, vella gay see fechta deich di nacht,
un iahra kaynich-heisah nunnah reisa.”
6 Dess is vass da Awlmechtich Hah sawkt:
“Hakket di baym nunnah,
bauwet en grund-hivvel an Jerusalem iahra vand.
Di shtatt muss kshtrohft sei,
si is foll nunnah-dreddah.
7 Vi en shpring iahra vassah lawfa lost,
so lawft ungettlichkeit aus iahra.
Ma heaht di yacht funn shtoft am veeshtahlich fadauva vadda,
maddahrei un nunnah-shlauwes dreibt see alli dawk.
8 Nemm dee vanning, oh Jerusalem,
adda ich dray mich vekk funn diah
un mach dich in en veesht land
es nimmand drinn voona kann.”
9 Dess is vass da Awlmechtich Hah sawkt:
“Vass ivvahrich is funn Israel,
muss ivvah-grobt sei vi en vei-shtokk;
gay viddah ivvah di nesht mitt dei hand
vi ebbah es am drauva robba is.”
10 Zu vemm kann ich shvetza un en vanning gevva?
Veah heicht mich ab?
Iahra oahra sinn zu kshtobt
so es si nett heahra kenna.
Si shpodda ivvah's vatt fumm Hah,
un vella nix vissa difunn.
11 Avvah ich binn kfild mitt em zann fumm Hah,
ich kann's nett zrikk hayva.
“So leah deah zann aus uf di kinnah in di shtrohs,
un uf di yunga mennah es fasammeld sinn,
da mann un sei fraw vadda kfanga mitt,
un aw di eldra un di gansa alda.
12 Iahra heisah vadda zu anri gevva,
un aw iahra feldah un veivah,
fa ich shtrekk mei hand naus
geyyich selli es im land voona,”
sawkt da Hah.
13 “Funn di glenshta biss di grayshta,
si sinn awl greedich fa uneahlich geld;
funn di brofayda zu di preeshtah,
si doon awl uneahlich shaffa.
14 Si achta mei leit es am vay du sinn,
es vann's ebbes leichtes veah.
Si sawwa, ‘Fridda, fridda,’
un doch hott's kenn fridda.
15 Doon si sich shemma bei awl dee grausami sacha du?
Nay, si henn kenn shohm;
iahra ksichtah vadda nett even roht.
Si zayla falla unnich di kfallana;
si vadda nunnah gebrocht vann ich si moll shtrohf,”
sawkt da Hah.
Israel Drayt Gott Sei Vayk Nunnah
16 Dess is vass da Hah sawkt:
“Shtaynd an di greitz-vayya un gukket,
frohwet fa di alda pawda;
frohwet fa da goot vayk, un lawfet drinn,
no finnet diah roo fa eiyah sayl.
Avvah si henn ksawt, ‘Miah zayla nett drinn lawfa.’
17 Ich habb vatsh-mennah ivvah eich ksetzt, un ksawt,
‘Heichet di yacht ab fumm blohs-hann.’
Avvah diah hend ksawt, ‘Miah zayla nett abheicha.’
18 So diah heida, heichet dess ab;
gevvet goot acht,
un vatshet vass blatz nemd mitt eena.
19 Heich mich ab, oh eaht:
Ich zayl evil uf dee leit bringa,
dess is da shtrohf fa iahra shkeems,
veil si mei vadda nett abkeicht henn,
un mei ksetz nunnah gedrayt henn.
20 Vass gebb ich um insens funn Seba,
adda salb-ayl funn en land veit ab?
Eiyah brand-opfahra nemm ich nett oh;
eiyah opfahra kfalla miah nett.”
21 Fasell sawkt da Hah dess:
“Ich zayl shtolbah-shtay fannich dee leit du,
si zayla ivvah si shtolbahra,
di feddah un iahra boova mitt-nannah;
iahra nochbahra un freind vadda awl doht gmacht.”
Di Feinda Funn Di Natt
22 Dess is vass da Hah sawkt:
“Gukket moll, en folk is am kumma
funn en land in di natt;
en grohs folk is am ufkshtatt vadda
fumm end funn di eaht.
23 Si kumma mitt bows un shpiahs,
si sinn grausam un unni bamhatzichkeit.
Si macha en yacht vi da roahrich say,
un reida uf geil;
si sinn ufgleind vi mennah fa fechta,
geyyich dich, oh Dochtah funn Zion.”
24 Miah henn keaht veyyich eena,
un unsah hend henka nunnah.
'Sis uns angsht un miah henn shmatza,
so vi en veibsmensh es am en kind havva is.
25 Gaynd nett naus in di feldah,
un lawfet nett uf di vayya,
veil unsah feind en shvatt hott
un ivvahrawlich rumm is angsht.
26 Oh mei leit, doond sekk-glaydah oh,
un rollet eich in di esh;
veinet un heilet biddahlich,
so vi fa en aynsishtah sohn,
fa da feind kumd bletzlich
un zayld alles fadauva.
27 “Ich habb dich en tavvah gmacht
fa mei leit ausbroviahra,
so es du iahra vayya vatsha kansht,
un sayna vi si lawfa.
28 Si sinn hatt-hatzich un shteibahrich,
so hatt es bronze un eisa.
Si shtroiya letzi kshvetzah,
vi si unrein rumm heah gayn.
29 Di forge blohst hatt am feiyah,
fa's lead macha ab brenna.
Avvah's reinicha gayt alles fa nix,
veil di gottlohsa nett raus fadayld vadda.
30 Si sinn vi silvah es nix veaht is,
veil da Hah si nunnah gedrayt hott.”