Da 102. Psalm.
En Gebayt Funn En Gedruvveldah Mann
En gebayt funn aynah am leida, vo eah oahm un shvach voah un hott sei geglawk ausgleaht zumm Hah.
1 Heich mei gebayt ab, oh Hah,
vann ich naus roof fa hilf.
2 Fashtekkel dei ksicht nett funn miah,
an di zeit funn mei noht.
Dray dei oah zu miah,
un gebb miah kshvind andvat vann ich roof.
3 Mei dawwa sinn am fagay vi shmohk,
un mei gnocha am fabrenna vi im feiyah.
4 Mei hatz is nunnah kshlauwa un fadatt vi graws,
so es ich fagess mei broht essa.
5 Deich mei laut yammahres
binn ich yusht may haut un gnocha.
6 Ich binn vi en fokkel in di vildahnis,
vi en owl in en leahrah, dohdah blatz.
7 Ich lei vakkah;
ich binn vi en fokkel laynich uf em dach.
8 Mei feinda zadda mich da gans dawk lang,
un selli es mich fashpodda yoosa mei nohma fa en fluch.
9 Ich ess esh vi broht,
un awwa-vassah is in mei drinkes.
10 Dess is deich dei grohsah zann,
fa du hosht mich uf kohva un vekk kshmissa.
11 Mei dawwa sinn vi da ohvet shadda,
un ich fadatt vi graws.
12 Avvah du, oh Hah, hoksht uf em kaynich-shtool fa'immah;
dei nohma bleibt ayvichlich.
13 Du zaylsht uf shtay un di shtatt Zion davvahra;
es is zeit es du gnaydich bisht zu iahra,
di zeit is do.
14 Dei gnechta henn en grohsi leevi fa di shtatt iahra shtay,
un davvahra iahra shtawb.
15 Di heida zayla em Hah sei nohma firchta,
un awl di kaynicha funn di eaht dei hallichkeit.
16 Fa da Hah zayld Zion viddah ufbauwa,
un zayld sich veisa in sei hallichkeit.
17 Eah heicht di gebaydah ab funn di falossana;
eah fa'acht iahra gebayt nett.
18 Dess soll kshrivva sei fa selli es nohch kumma,
so es selli es geboahra sei zayla,
da Hah lohva sella.
19 Da Hah hott runnah gegukt funn seim heilicha-blatz drovva in di hay,
fumm himmel hott eah di eaht gegukt.
20 Eah hott's geyammah keaht funn di kfangana,
un hott selli lohs gedrayt es doht gmacht sei henn sella.
21 Dess voah so es sei nohma fakindicht vatt in Zion,
un eah glohbt vatt in Jerusalem,
22 vann di leit un kaynich-reicha moll zammah kumma,
fa da Hah deena.
23 Eah hott mei graft funn miah gnumma,
diveil es ich noch yung binn;
eah hott mei dawwa fakatzt.
24 Ich habb ksawt, “Mei Gott, nemm mich nett vekk
in di mitt funn mei dawwa;
dei yoahra bleiva fa'immah un immah.
25 Am ohfang hosht du di foundation glaykt fa di eaht,
un di himla sinn di eahvet funn dei hend.
26 Si zayla awl fagay, avvah du bleibsht,
si zayla awl ausveahra vi glaydah;
vi glaydah dusht du si aus,
un no vadda si vekk kshmissa.
27 Avvah du bleibsht vi du bisht
un dei yoahra zayla nee nett enda.
28 Di kinnah funn dei gnechta zayla bleiva,
un iahra nohch-kummashaft vatt ufgebaut fannich diah.”