Es 2. Gabiddel.
Es Yung Maydel
1 Ich binn vi en rose blumm funn Sharon,
vi en lilya-blumm es bleet im deich.
Da Yung Mann
2 Mei beleebdi unnich di yunga mayt
is vi en lilya-blumm unnich danna.
Es Yung Maydel
3 Mei beleebdah unnich yungi mennah
is vi en abbel-bohm unnich di baym im bush.
Ich gleich in seim shadda hokka
un sei frucht is sees zu miah.
4 Eah fiaht mich in's grohs essa-haus,
un sei shadda ivvah mich is leevi.
5 Gebb miah grefta mitt reseina-kucha
un frish mich uf mitt ebbel,
fa ich binn matt mitt leevi.
6 Sei lingsah oahm is unnich meim kobb,
un sei rechtsah oahm is um mich rumm.
7 Diah yungi mayt funn Jerusalem, ich frohk eich
im nohma funn di hash un vildi diahra im feld,
es diah di leevi nett ufvekket un fahinnahret
biss es di leevi kfellich is.
8 Do is di shtimm fumm meim beleebda!
Gukk moll, do kumd eah,
am ivvah di berga tshumba,
un ivvah di hivla shpringa.
9 Mei beleebdah is vi en hash,
vi en yungah hasha-bokk.
Gukk moll, datt shtayt eah hinnich unsah vand,
eah is am deich's fenshtah rei gukka
deich di lechah fumm lattice.
10 Mei beleebdah hott kshvetzt un ksawt zu miah,
“Shtay uf, mei beleebdi,
mei alli-shenshti, un kumm mitt miah.
11 Gukk, da vindah is ivvah;
da reyyah hott kshtobt un is faddich.
12 Di blumma sinn am aus di eaht kumma;
di zeit fa singa is do;
di daddel-daub iahra shtimm
is keaht im land.
13 Da feiya-bohm is am sei frucht bringa,
di vei-shtekk sinn am bleeya un iahra kshmakk ab gay lossa.
Shtay uf, mei beleebdi,
Mei alli-shenshti, un kumm mitt miah.”
Da Yung Mann
14 Mei daub datt zvishich di felsa,
datt vo du dich fashtekkelsht am hivvel nohch,
veis miah dei ksicht,
loss mich dei shtimm heahra;
fa dei shtimm is so sees,
un dei ksicht so shay.
15 Fang di foxa fa uns,
di glenna foxa
es di vei-goahra fadauva,
unsah vei-goahra es am bleeya sinn.
Es Yung Maydel
16 Mei beleebdah is mei un ich binn sei,
eah vayt sei shohf unnich di lilya-blumma.
17 Biss es dawk vatt
un di shadda fagayn,
dray dich, mei beleebdah,
un sei vi da hash,
adda da yung hasha-bokk
in di hohcha hivla.