Da 38. Psalm.
En Grankah Mann Bayt Fa Hilf
En gebayt fumm Dawfit fa en ohdenkes.
1 Oh Hah, zank mich nett in deim zann,
un shtrohf mich nett diveil es du bays bisht.
2 Dei arrows shtekka deef in miah,
un dei hand drikt mich nunnah.
3 Es is nix ksundes in meim leib deich dei zann,
un's is kenn fridda in mei gnocha deich mei sinda.
4 Fa mei sinda gayn ivvah mei kobb;
vi en shveahrah lasht, sinn si zu shveah fa mich.
5 Mei vayyi blakka sinn am fafaula un shtinka,
veil ich mich so dumm ohkshikt habb.
6 Ich binn grumm un ivvah-gebikt,
un gay rumm in dreebsawl da gans dawk.
7 Mei leib is am brenna mitt shmatza,
es is nix ksundes in meim flaysh.
8 Ich binn matt un alles fadrikt;
ich yammah veil mei hatz unruich is.
9 Oh Hah, awl mei falanga sinn gvissa zu diah,
un mei hatt shnaufes is nett fashtekkeld funn diah.
10 Mei hatz globt hatt, un mei grefta falossa mich;
un even's licht funn mei awwa is ausganga.
11 Mei kumrawda un mei freind halda sich vekk funn miah
deich mei granket,
un mei freindshaft hald sich veit vekk.
12 Selli es mich doht macha vella, shtella falla fa mich;
selli es miah vay du vella shvetza veyyich miah shawda du,
un si macha aus da gans dawk vi si mich ohfiahra vella.
13 Ich binn vi en dawbah mann es nett heahra kann,
un vi aynah es nett shvetza kann.
14 Yau, ich binn vi en mann es nett heaht,
aynah es nett zrikk shvetza kann mitt seim maul.
15 Ich voaht uf dich, oh Hah;
du gebsht andvat, oh Hah mei Gott.
16 Fa ich habb ksawt, “Loss si nett sich froiya ivvah mich;
loss si nett sich hohch uf hayva ivvah mich vann mei foos shlibt.”
17 Fa ich binn shiah goah am falla,
un mei shmatza sinn immah bei miah.
18 Ich bekenn mei shulda,
un binn engshtlich veyyich mei sinda.
19 Mei feinda sinn foll layva un sinn shteik,
selli es mich hassa unni uahsach sinn feel.
20 Selli is mei goodes zrikk betzawla mitt evil,
sinn geyyich mich veil ich goodes nohch gay.
21 Faloss mich nett, oh Hah,
bleib nett veit vekk funn miah, oh mei Gott.
22 Dummel dich un helf miah,
oh Hah, mei Saylichkeit.