Es 38. Gabiddel.
Da Hah Shvetzt
1 No hott da Hah andvat gevva zumm Hiob aus em shtoahm. Eah hott ksawt:
2 “Veah is dess es mei roht fadunkeld mitt vadda,
mitt vadda es kenn fashtand drinn henn?
3 Shtay uf un risht dich vi en mann;
ich zayl dich sacha frohwa,
un du gebsht miah andvat.
4 Vo voahsht du vo ich di foundation glaykt habb fa di eaht?
Sawk miah's, vann du so feel vaysht.
5 Veah hott ausgmacht vi grohs es di eaht sei soll?
Veah hott si gmessa mitt en shnuah?
Du setsht dess geviss vissa!
6 Uf vass voah da fuddah ksetzt?
Adda veah hott da ekk-shtay glaykt,
7 diveil es di meiya-shtanna mitt-nannah ksunga henn,
un awl di kinnah Gottes gegrisha henn mitt frayt?
8 Veah hott da say eikshlossa hinnich doahra,
vo eah raus gebrocha is es vi aus en muddahs-leib,
9 vo ich di volka gmacht habb fa sei glaydah sei,
un en eigvikkeld habb mitt dunkelheit vi mitt vindla,
10 vo ich een zrikk kshpatt habb
bei doahra ufsetza mitt rikkel,
11 un vo ich ksawt habb, ‘So veit daufsht du kumma un nett veidah;
do is vo dei shtolsi vella shtobba zayla’?
12 In dei zeit, hosht du selayva em meiya ksawt vass zu du,
adda da dawk gmacht ohfanga?
13 Hosht du da dawk gmacht di ekkah funn di eaht nemma,
un di gottlohsa raus shidla?
14 Vi's dawk vatt, fa'ennaht's di eaht vi vayyichah clay es gedrukt vatt bei en seal nei drikka,
di hivla shtayn raus vi runsla in glaydah.
15 Di gottlohsa greeya iahra lichtah vekk gnumma,
un iahra ufkohvanah oahm is fabrocha.
16 Bisht du in di vassah-shpringa fumm say ganga,
adda uf em bodda fumm say gloffa?
17 Voahra di doahra fumm doht gvissa zu diah;
hosht du di doahra ksenna fumm deef dunkla?
18 Hosht du fashtanna vi brayt es di eaht is?
Sawk miah's, vann du awl dess vaysht.
19 Vels is da vayk zu di helling iahra haymet?
Vo voond's dunkla?
20 Kansht du si an iahra blatz nemma?
Vaysht du da vayk zu iahra heisah?
21 Yau, du musht dess geviss vissa, veil du no shund geboahra voahsht!
Du hosht shund so feel yoahra glaybt!
22 Bisht du in di shtoah-heisah ganga es da shnay haybt;
hosht du di shtoah-heisah ksenna es di shlohsa drinn sinn,
23 selli es ich zrikk hayb fa di zeit funn druvvel,
fa di zeit funn shtreit un greek?
24 Vo is da blatz es di helling sich fadayld,
un vo da east vind sich ausnannah blohst ivvah di eaht?
25 Veah hott en blatz gegrawva fa's hohch reyyah-vassah deich lawfa,
adda en pawt gmacht fa's gviddah deich gay,
26 fa reyya uf's land bringa vo nimmand voond,
in di vildahnis vo kenn mensh is,
27 fa's drukka un dashtich land vessahra,
so es graws vaxa kann?
28 Hott da reyya en daett?
Veah is da daett fumm dau meiyets?
29 Aus vemm sei muddahs-leib kumd's ice,
adda da reifa fumm himmel,
30 vann's vassah so hatt vatt es en shtay,
un da deef say kfriaht ovva druff?
31 Kansht du di sivva shtanna funn Pleiades zammah binna,
adda da shtrikk fumm Orion lohs macha?
32 Kansht du di shtanna macha raus kumma an di recht zeit,
adda da Beah fiahra im himmel mitt sei yungi?
33 Vaysht du di adnunga funn di himla;
kansht du selli adnunga ufsetza ivvah di eaht?
34 Kansht du dei shtimm uf hayva zu di volka,
un si macha dich zu dekka mitt reyyah.
35 Kansht du di gviddah shtraycha naus shikka so es si gayn
un sawwa zu diah, ‘Do sinn miah’?
36 Veah gebt veisheit in's hatz,
adda veah dutt fashtand in di gedanka?
37 Veah hott genunk veisheit fa di volka zayla;
veah kann di vassah-ksharra fumm himmel ausleahra,
38 vann da shtawb hatt vatt,
un di sholla zammah shtekka?
39 Kansht du em layb sei flaysh hunda fa een,
un di yunga layva satt macha,
40 vann si in iahra lechah leiya,
adda vann si am voahra sinn im hohcha veetz?
41 Veah bringd ess-sach zu di grabb,
vann iahra yungi zu Gott roofa,
un rumm fleeya unni ebbes zu essa?”